ΓΡΑΠΤΗ ΕΡΩΤΗΣΗ E-0879/97 υποβολή: Amedeo Amadeo (NI) προς την Επιτροπή (12 Μαρτίου 1997)

Θέμα: Υποχρεώσεις του δημόσιου τομέα

Όσον αφορά το θέμα «Οι υποχρεώσεις του δημόσιου τομέα στην εσωτερική αγορά ενέργειας» (έγγρ. CES 1269/96), υπογραμμίζοντας ότι η δημιουργία εσωτερικής αγοράς ενέργειας αποτελεί έναν από τους πυλώνες της κοινοτικής ενεργειακής πολιτικής 7 αναγνωρίζοντας τη σημασία του εφοδιασμού όλων των πολιτών με φυσικό αέριο και ηλεκτρικό ρεύμα, λόγος για τον οποίο η οικονομική αποτελεσματικότητα πρέπει να υποτάσσεται στην ικανοποίηση ενός συλλογικού συμφέροντος όπως είναι η τακτική και συνεχής παροχή των προϊόντων αυτών - ένας αναμφισβήτητος κοινωνικός στόχος 7 επαναλαμβάνοντας επίσης την ανάγκη όπως, σε ένα νομικό πλαίσιο ελάχιστων κριτηρίων, προβάλλεται η αναζήτηση της καλύτερης δυνατής ισορροπίας μεταξύ των κανόνων του ανταγωνισμού και του σεβασμού και της εκπλήρωσης των υποχρεώσεων του δημόσιου τομέα.

Τα κράτη μέλη οφείλουν να καθορίσουν σε νομοθετικό επίπεδο ελάχιστα κριτήρια για τον προσδιορισμό των υποχρεώσεων αυτών, ώστε να προσφέρουν στους σχετικούς φορείς ένα βασικό νομικό πλαίσιο. Τα κράτη μέλη θα πρέπει να επιβάλλουν τις υποχρεώσεις κατά τρόπο διαφανή και χωρίς διακρίσεις, σύμφωνα με την κοινοτική ρύθμιση, και οι υποχρεώσεις θα πρέπει να ανακοινώνονται στην Επιτροπή.

Ζητείται από την Επιτροπή να συμπεριλάβει στη Συνθήκη την έννοια της δημόσιας υπηρεσίας και τις βασικές αρχές που τη διέπουν ή να εγκρίνει ένα «Χάρτη των Δημόσιων Υπηρεσιών» που θα επισυναφθεί στη Συνθήκη και, χάριν στην ερμηνευτική του αξία, θα εξασφαλίζει στην κοινοτική έννομο τάξη μεγαλύτερη διαφάνεια και ασφάλεια.

Απάντηση του κ. Παπουτσή εξ ονόματος της Επιτροπής (5 Μαΐου 1997)

Στην ανακοίνωσή της με τίτλο «Οι υπηρεσίες κοινής ωφελείας στην Ευρώπη» ((COM(96) 443 τελικό )), η Επιτροπή προβλέπει συγκεκριμένα, επ'ευκαιρία της διακυβερνητικής διάσκεψης, να συμπεριληφθεί στο άρθρο 3 της συνθήκης ΕΚ μνεία της προώθησης των υπηρεσιών κοινής ωφελείας. Αν και ο εν λόγω τομέας θα παραμείνει προνομιούχο πεδίο δράσης των κρατών μελών, η τροποποίηση αυτή θα επιτρέψει - χωρίς να συνιστά νέα νομική βάση - να καθορισθεί ότι οι υπηρεσίες κοινής ωφελείας αποτελούν μία διάσταση που πρέπει να λαμβάνεται υπόψη κατά τον καθορισμό των δράσεων της Κοινότητας και την κατάρτιση των πολιτικών της.

Η Επιτροπή θεωρεί ότι αυτό συμβαίνει στην περίπτωση του τομέα της ηλεκτρικής ενέργειας. Η οδηγία 96/92/ΕΚ ((ΕΕ L 27 της 30.1.1997 )) του Ευρωπαϊκού Κοινοβουλίου και του Συμβουλίου σχετικά με τους κοινούς κανόνες για την εσωτερική αγορά ηλεκτρικής ενέργειας παρουσιάζει, όντως, μία εξισορροπημένη προσέγγιση μεταξύ των υποχρεώσεων παροχής υπηρεσιών κοινής ωφελείας και του ανοίγματος της αγοράς στον ανταγωνισμό.

Καθορίζει, επομένως, στο άρθρο 3 παράγραφος 2, τα πεδία στα οποία δύνανται να επιβληθούν από τα κράτη μέλη στις επιχειρήσεις του τομέα υποχρεώσεις παροχής υπηρεσιών κοινής ωφελείας, συγκεκριμένα στα πεδία της ασφάλειας (συμπεριλαμβανομένης της ασφάλειας εφοδιασμού), της τακτικής παροχής, της ποιότητας και των τιμών της παροχής, καθώς και της προστασίας του περιβάλλοντος. Στο αυτό άρθρο 3 διευκρινίζεται, ομοίως, ότι οι υποχρεώσεις αυτές πρέπει να ορίζονται σαφώς, να είναι διαφανείς, αμερόληπτες και επαληθεύσιμες. Για το σκοπό αυτό, τα κράτη μέλη οφείλουν να τις κοινοποιούν στην Επιτροπή, η οποία θα εξακριβώνει εάν είναι κατάλληλες και πληρούν την αρχή της αναλογικότητας. Οι εν λόγω υποχρεώσεις, καθώς και οι ενδεχόμενες αναθεωρήσεις τους, θα δημοσιεύονται.

Η Επιτροπή θα επαγρυπνεί ιδιαίτερα όσον αφορά την ορθή εφαρμογή του άρθρου αυτού.